Morell er det viktigste europeiske tømmertreet i rosefamilien. Trevirket er rett, finkornet og lett å bearbeide med rosabrun kjerneved og lysere yteved. Det brukes i møbler, musikkinstrumenter, parkett og til dreiing. Det meste av hogsten går til å produsere finér. Den europeiske produksjonen er for liten til å dekke behovet, og mye av virket som selges som kirsebær, er egentlig romhegg importert fra Nord-Amerika.